b'\n_START_ARTICLE_\nApartheidlovene\n_START_PARAGRAPH_\nApartheidlovene i Sydafrika var en serie forskellige love Apartheid-styret indf\xc3\xb8rte, de skulle fungere som grundlag for raceadskillelse i landet. Fra 1909 til op i 1980\'erne vedtog skiftende regeringer en r\xc3\xa6kke forskellige love, som diskriminerede den sorte befolkning, og sikrede efterkommere af europ\xc3\xa6iske indvandrere i Sydafrika en dominerende position. Formelt blev Apartheid f\xc3\xb8rst indf\xc3\xb8rt efter National Party kom til magten i 1948 og erkl\xc3\xa6rede oprettelsen af et "grand apartheid", men det byggede p\xc3\xa5 raceadskillelseslove, som allerede fandtes. Det der adskiller det sydafrikanske Apartheid-styres diskrimination fra hvad der fandt sted i andre lande, var den systematiske m\xc3\xa5de National Party formaliserede den p\xc3\xa5 gennem loven.'